《游元阳观》
宋代·胡寅

矫首元阳观，峥嵘度十年。
忽逢尘外客，因访洞中仙。
横蹑修蛇尘，低看破衲田。
萦纡篁竹岭，窈窕碧松川。
抚石斋坛古，围棋烧劫迁。
谅无翻榼术，安得远庖烟。
擗尽苍麟脯，弹余别鹤弦。
晴香烘拆蕊，暝色绕归鞭。
太白浮桥上，孤灯炫马前。
黄冠纷雨散，紫盖杳云连。
鸟爪休爬背，鸾骖漫拍肩。
子真随处隐，何必大罗天。

作者简介：胡寅（公元1098年～公元1156年），字明仲，学者称致堂先生，宋建州崇安（今福建武夷山市）人，后迁居衡阳。胡安国弟胡淳子，奉母命抚为己子，居长。秦桧当国，乞致仕，归衡州。因讥讪朝政，桧将其安置新州。桧死，复官。与弟胡宏一起倡导理学，继起文定，一代宗师，对湖湘学派的发展，起了巨大作用。著作还有《论语详说》、《读史管见》、《斐然集》等。